CELEX: 52017PC0644
Language: da
Date: 2017-11-06
Title: Forslag til RÅDETS AFGØRELSE om den holdning, der skal indtages på Den Europæiske Unions vegne i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68

EUROPA-KOMMISSIONEN
            Bruxelles, den 6.11.2017
            COM(2017) 644 final
            2017/0286(NLE)
            Forslag til
            RÅDETS AFGØRELSE
            om den holdning, der skal indtages på Den Europæiske Unions vegne i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68
            
               
         
         
            
               BEGRUNDELSE
            
            
               1.Forslagets genstand
            
            
               Dette forslag vedrører den holdning, der skal vedtages på Unionens vegne i AVS-EU-Ambassadørudvalget i forbindelse med den planlagte vedtagelse af Ambassadørudvalgets afgørelse om gennemførelse af AVS-EU-partnerskabsaftalens artikel 68.
            
            
               2.Baggrund for forslaget
            
            
               2.1.AVS-EU-partnerskabsaftalen ("Cotonouaftalen")
            
            
               AVS-EU-partnerskabsaftalen
                  1
                ("aftalen") har til formål at oprette en associering mellem Den Europæiske Union og AVS-staterne. Aftalen trådte i kraft den 1. april 2003.
            
            
               Ifølge AVS-EU-partnerskabsaftalens artikel 100 kan bilag Ia, Ib, II, III, IV og VI revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               Ifølge AVS-EU-partnerskabsaftalens artikel 15, stk. 4, kan AVS-EU-Ministerrådet overdrage beføjelser til AVS-EU-Ambassadørudvalget.
            
            
               AVS-EU-Ministerrådet besluttede på det fælles ministerrådsmøde i Dakar den 6. maj 2017 at give AVS-EU-Ambassadørudvalget beføjelser med henblik på at træffe afgørelse om gennemførelse af AVS-EU-partnerskabsaftalens artikel 68 inden den 31. december 2017.
            
            
               2.2.AVS-EU-Ambassadørudvalget
            
            
               AVS-EU-Ambassadørudvalget kan træffe afgørelser, der er retligt bindende for parterne. Ambassadørudvalget består af medlemsstaternes faste repræsentanter ved Den Europæiske Union og en repræsentant for Kommissionen på den ene side og chefen for hver AVS-stats mission ved Den Europæiske Union på den anden side. Formandskabet for Ambassadørudvalget varetages på skift af en fast repræsentant for en medlemsstat, udpeget af Fællesskabet, og af en missionschef for en AVS-stat, udpeget af AVS-staterne. Ambassadørudvalget bistår Ministerrådet ved udførelsen af dets opgaver og udfører ethvert mandat, som det pålægges af Ministerrådet. Det overvåger i denne sammenhæng gennemførelsen af denne aftale og fremskridt i retning af virkeliggørelsen af de mål, der er fastsat deri. Ambassadørudvalget mødes med regelmæssige mellemrum, navnlig for at forberede Ministerrådets samlinger, og når det i øvrigt er påkrævet.
            
            
               2.3.AVS-EU-Ambassadørudvalgets påtænkte retsakt
            
            
               AVS-EU-Ambassadørudvalget skal inden den 31. december 2017 vedtage en afgørelse vedrørende gennemførelse af AVS-EU-partnerskabsaftalens artikel 68 ("den påtænkte retsakt").
            
            
               Afgørelsen gælder for bilag II, kapitel 3, og tager sigte på at forbedre systemet til finansiering af støtte i tilfælde af udefra kommende chok.
            
            
               Den påtænkte retsakt bliver bindende for parterne i henhold til aftalens artikel 15, stk. 3, ifølge hvilken AVS-EU-Ministerrådet kan "træffe afgørelser, der er bindende for parterne, og udforme resolutioner, henstillinger og udtalelser", og artikel 15, stk. 4, ifølge hvilken AVS-EU-Ministerrådet kan "overdrage beføjelser til AVS-EU-Ambassadørudvalget.". 
            
            
               3.Den holdning, der skal indtages på Unionens vegne
            
            
               I AVS-EU-partnerskabsaftalens artikel 68 står, at "Parterne erkender, at makroøkonomisk ustabilitet som følge af udefra kommende chok kan påvirke AVS-staternes udvikling i negativ retning og bringe virkeliggørelsen af deres udviklingsmål i fare. Der indføres derfor inden for den flerårige finansielle ramme for samarbejdet inden for denne aftale en ordning for supplerende støtte med henblik på at afbøde de kortfristede, negative virkninger af udefra kommende chok, herunder virkningerne på eksportindtægterne."
            
            
               Ved kapitel 3 i bilag II til AVS-EU-partnerskabsaftalen fastsættes vilkår og betingelser for finansiering af kortvarige udsving i eksportindtægterne (FLEX-instrumentet). Nævnte bilag er blevet ændret ved AVS-EF-Ministerrådets afgørelse 1/2008 af 13.06.2008
                  2
               . 
            
            
               Udviklingslandene er udsat for store og tilbagevendende negative udefra kommende chok, der medfører markante kortvarige produktions- og velfærdstab samt langvarig nedgang i væksten, som ikke kun er relateret til udsving i eksportindtægterne. Disse udefra kommende chok kan være relateret til den globale økonomiske udvikling, navnlig nedgangen i væksten på verdensplan samt naturkatastrofer. 
            
         
         
            
               På grundlag af erfaringer med FLEX-instrumentet, herunder den særlige finansiering, der blev ydet efter den globale økonomiske og finansielle krise i 2008 (sårbarheds-FLEX-instrumentet "Vulnerability FLEX"), og i overensstemmelse med AVS-EU-partnerskabsaftalen er der derfor blevet udarbejdet en ny støttestrategi med henblik på at bistå lande med at absorbere chok med makroøkonomisk indvirkning, hvori der også tages højde for det finanspolitiske råderum, dvs. regeringens makroøkonomiske evne til at reagere på udefra kommende chok.
            
            
               En harmoniseret behandling af anmodninger inden for én enkelt finansieringsramme med henblik på uforudsete behov ville derfor bedst sikre den fleksibilitet, der er nødvendig for at kunne tilpasse Kommissionens indsats i hvert enkelt tilfælde.  Der er nået til enighed med AVS-staterne om, at støtte til makroøkonomiske chok dækkes inden for den 11. Europæiske Udviklingsfonds (EUF) finansieringsramme for uforudsete behov.
            
            
               Formålet med den påtænkte retsakt er således at yde støtte til visse AVS-stater i tilfælde af udefra kommende chok, jf. AVS-EU-partnerskabsaftalens artikel 68. Sådan støtte dækkes af ovennævnte finansieringsramme for uforudsete behov. 
            
            
               For at gennemføre ovenstående nye strategi bør en retligt bindende afgørelse vedtages af de ved Cotonouaftalen oprettede besluttende organer.
            
            
               Det blev ved AVS-EU-Ministerrådets samling den 5. maj 2017 besluttet, at et forslag om støtte i tilfælde af udefra kommende chok, jf. AVS-EU-partnerskabsaftalens artikel 68, dækkes inden for finansieringsrammen for uforudsete behov, og AVS-EU-Ambassadørudvalget blev givet beføjelse til at vedtage en afgørelse inden den 31. december 2017, som skal gælde for kapitel 3 i bilag II til AVS-EU-partnerskabsaftalen.
            
            
               Kommissionen foreslår derfor, at Rådet vedtager denne afgørelse.
            
            
               4.Retsgrundlag
            
            
               4.1.Proceduremæssigt retsgrundlag
            
            
               4.1.1.Principper
            
            
               I artikel 218, stk. 9, i traktaten om Den Europæiske Unions funktionsmåde (TEUF) er der fastsat bestemmelser om fastlæggelse af, "hvilke holdninger der skal indtages på Unionens vegne i et organ nedsat ved en aftale, når dette organ skal vedtage retsakter, der har retsvirkninger, bortset fra retsakter, der supplerer eller ændrer den institutionelle ramme for aftalen".
            
            
               Begrebet "retsakter, der har retsvirkninger" omfatter retsakter, der har retsvirkninger i medfør af de folkeretlige regler, som gælder for det pågældende organ. Det omfatter også instrumenter, der ikke har bindende virkning i henhold til folkeretten, men som "vil kunne få afgørende indflydelse på indholdet af de regler, der vedtages af EU-lovgiver"
                  3
               .
            
            
               4.1.2.Princippernes anvendelse på det foreliggende tilfælde
            
            
               AVS-EU-Ambassadørudvalget er et organ, der er nedsat ved en aftale, dvs. Cotonouaftalen.
            
            
               Den retsakt, som AVS-EU-Ambassadørudvalget skal vedtage, er en retsakt, der har retsvirkninger. Den påtænkte retsakt vil være bindende i henhold til folkeretten, jf. Cotonouaftalens artikel 15, stk. 3 og 4.
            
            
               Den planlagte retsakt supplerer eller ændrer ikke den institutionelle ramme for aftalen.
            
            
               Det proceduremæssige retsgrundlag for den foreslåede afgørelse er derfor artikel 218, stk. 9, i TEUF.
            
            
               4.2.Materielt retsgrundlag
            
            
               4.2.1.Principper
            
            
               Det materielle retsgrundlag for en afgørelse i henhold til artikel 218, stk. 9, i TEUF afhænger hovedsagelig af målet for og indholdet af den påtænkte retsakt, hvortil der skal indtages en holdning på Unionens vegne. Hvis den påtænkte retsakt har et dobbelt formål eller består af to led, og det ene af disse formål eller disse led kan bestemmes som det primære, mens det andet kun er sekundært, skal den afgørelse, der vedtages i henhold til artikel 218, stk. 9, i TEUF, have én enkelt hjemmel, nemlig den, der kræves af det primære eller fremherskende formål eller led.
            
            
               4.2.2.Princippernes anvendelse på det foreliggende tilfælde
            
         
         
            
               Hovedformålet med og indholdet af den påtænkte retsakt vedrører "udviklingssamarbejde". Det materielle retsgrundlag for den foreslåede afgørelse er derfor artikel 209, stk. 2, i TEUF.
            
            
            
               4.3.Konklusion
            
            
               Retsgrundlaget for den foreslåede afgørelse bør være artikel 209, stk. 2, i TEUF sammenholdt med artikel 218, stk. 9, i TEUF.
            
            
               5.Offentliggørelse af den påtænkte retsakt
            
            
               Da AVS-EU-Ambassadørudvalgets retsakt vil gælde for bilag II til Cotonouaftalen, er det hensigtsmæssigt at offentliggøre den i Den Europæiske Unions Tidende efter vedtagelsen.
            
            
               2017/0286 (NLE)
            
            
               Forslag til
            
            
               RÅDETS AFGØRELSE
            
            
               om den holdning, der skal indtages på Den Europæiske Unions vegne i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68
            
            
               RÅDET FOR DEN EUROPÆISKE UNION HAR —
            
            
               under henvisning til traktaten om Den Europæiske Unions funktionsmåde, særlig artikel 209, stk. 2, sammenholdt med artikel 218, stk. 9,
            
            
               under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side (i det følgende benævnt "AVS-EU-partnerskabsaftalen") 
                  4
               ,
            
            
               under henvisning til forslag fra Europa-Kommissionen, og
            
            
               ud fra følgende betragtninger:
            
            
               (1)Partnerskabsaftalen mellem medlemmerne af gruppen af stater i Afrika, Vestindien og Stillehavet ("AVS-staterne") på den ene side og Det Europæiske Fællesskab og medlemsstaterne på den anden side ("AVS-EU-partnerskabsaftalen") blev undertegnet i Cotonou den 23. juni 2000. AVS-EU-partnerskabsaftalen trådte i kraft den 1. april 2003.
            
            
               (2)I henhold til AVS-EU-partnerskabsaftalens artikel 100 kan bilag Ia, Ib, II, III, IV og VI revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               (3)I henhold til AVS-EU-partnerskabsaftalens artikel 15, stk. 4, kan AVS-EU-Ministerrådet overdrage beføjelser til AVS-EU-Ambassadørudvalget.
            
            
               (4)AVS-EU-Ministerrådet besluttede på det fælles ministerrådsmøde i Dakar den 6. maj 2017 at give AVS-EU-Ambassadørudvalget beføjelser med henblik på at træffe afgørelse om gennemførelse af AVS-EU-partnerskabsaftalens artikel 68 inden den 31. december 2017.
            
            
               (5)Den holdning, der skal indtages på Unionens vegne i AVS-EU-Ambassadørudvalget, bør derfor fastlægges, da afgørelsen vil være bindende for Unionen.
            
         
         
            
               (6)Afgørelsen vil gælde for kapitel 3 i bilag II til AVS-EU-partnerskabsaftalen og tager sigte på at forbedre anvendelsen af systemet til finansiering af støtte i tilfælde af udefra kommende chok —
            
            
               VEDTAGET DENNE AFGØRELSE: 
            
            
               Artikel 1
            
            
               1.Den holdning, der skal vedtages på Unionens vegne i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68 baseres på AVS-EU-Ambassadørudvalgets udkast til retsakt, som er knyttet til denne afgørelse.
            
            
               2. Unionens repræsentanter i AVS-EU-Ambassadørudvalget kan tiltræde mindre ændringer til udkastet til afgørelsen uden yderligere afgørelse fra Rådet.
            
            
               Artikel 2
            
            
               AVS-EU-Ambassadørudvalgets afgørelse offentliggøres efter vedtagelsen i Den Europæiske Unions Tidende.
            
            
               Artikel 3
            
            
               Denne afgørelse er rettet til Kommissionen.
            
            
            
               Udfærdiget i Bruxelles, den […].
            
            
               
                     På Rådets vegne
               
               
                     
               
               
                     Formand
               
            
         
         
            
                  
                     (1)
                  Rådets afgørelse af 19. december 2002 om indgåelse af partnerskabsaftalen mellem gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side, undertegnet i Cotonou den 23. juni 2000 (EUT L 65 af 8.3.2003, s. 27).
               
               
                  
                     (2)
                  EUT L 171 af 1.7.2008, s. 63.
               
               
                  
                     (3)
                  Domstolens dom af 7. oktober 2014, Tyskland mod Rådet, C-399/12, ECLI:EU:C:2014:2258, præmis 61-64. 
               
               
                  
                     (4)
                  Aftale (EUT L 317 af 15.12.2000, s. 3) som ændret ved aftale undertegnet i Luxembourg den 25. juni 2005 (EUT L 209 af 11.8.2005, s. 27) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).
               
            
      
    ---documentbreak--- 
      
         
               EUROPA-KOMMISSIONEN
            Bruxelles, den6.11.2017
            COM(2017) 644 final
            BILAG
            til
            Forslag tilRÅDETS AFGØRELSE
            om den holdning, der skal indtages på Den Europæiske Unions vegne i AVS-EU-Ambassadørudvalget vedrørende gennemførelsen af AVS-EU-partnerskabsaftalens artikel 68
            
               
         
         
            
               BILAG
            
            
            
               AVS-EU-AMBASSADØRUDVALGETS
            
            
            
               AFGØRELSE Nr. …/2017
            
            
            
               af ../../2017
            
            
            
               om gennemførelse af AVS-EU-partnerskabsaftalens artikel 68
            
            
               AVS-EU-AMBASSADØRUDVALGET HAR —
            
            
               under henvisning til partnerskabsaftalen mellem medlemmerne af gruppen af stater i Afrika, Vestindien og Stillehavet på den ene side og Det Europæiske Fællesskab og dets medlemsstater på den anden side
                  1
                (i det følgende benævnt "AVS-EU-partnerskabsaftalen"), særlig artikel 100 sammenholdt med artikel 15, stk. 4, og artikel 16, stk. 2, og 
            
            
            
               ud fra følgende betragtninger:
            
            
               (1)Der skal ifølge AVS-EU-partnerskabsaftalens artikel 68 indføres en ordning for supplerende støtte med henblik på at afbøde de kortfristede, negative virkninger af udefra kommende chok på AVS-staternes økonomi. Ifølge nævnte artikels stk. 4 fastsættes de specifikke retningslinjer for støtteordningen i bilag II til aftalen.
            
            
               (2)Støtteordningen som hidtil defineret i bilag II til AVS-EU-partnerskabsaftalen skal tilpasses for at afspejle parternes behov og sikre en fleksibel og hurtig levering af bistand.
            
            
               (3)Ifølge AVS-EU-partnerskabsaftalens artikel 100 kan aftalens bilag Ia, Ib, II, IV og VI revideres, revurderes og/eller ændres af AVS-EU-Ministerrådet på basis af en henstilling fra AVS-EU-Udvalget for Samarbejde med henblik på Udviklingsfinansiering.
            
            
               (4)Ifølge AVS-EU-partnerskabsaftalens artikel 15, stk. 4, kan AVS-EU-Ministerrådet overdrage beføjelser til AVS-EU-Ambassadørudvalget.
            
            
               (5)Ifølge artikel 16, stk. 2, i AVS-EU-partnerskabsaftalen udfører AVS-EU-Ambassadørudvalget ethvert mandat, som det pålægges af Ministerrådet.
            
            
               (6)Ved mandat fra AVS-EU-Ministerrådets samling den 5. maj 2017 fik AVS-EU-Ambassadørudvalget beføjelse til at vedtage en afgørelse om gennemførelse af AVS-EU-partnerskabsaftalens artikel 68 vedrørende udefra kommende chok og ændring af bilag II, kapitel 3.
            
         
         
            
               (7)AVS-EU Ambassadørudvalget bør vedtage nærværende afgørelse —
            
            
            
               VEDTAGET DENNE AFGØRELSE: 
            
            
               Artikel 1
            
            
               Finansiel støtte til AVS-staterne i tilfælde af makroøkonomisk ustabilitet som følge af udefra kommende chok, jf. artikel 68 i AVS-EU-partnerskabsaftalens ("aftalen") artikel 68, er omfattet af bestemmelserne i denne afgørelse.
            
            
               Artikel 2
            
            
               1.Der kan fra den 11. Europæiske Udviklingsfonds reserve til uforudsete behov tilvejebringes supplerende finansiel støtte med henblik på at afbøde de kortfristede, negative virkninger af udefra kommende chok, herunder virkningerne på eksportindtægterne, og for at beskytte de socioøkonomiske reformer og politikker, som kan blive påvirket i negativ retning på grund af et fald i indtægterne. 
            
            
               2.AVS-stater, der rammes af udefra kommende chok, kan til dette formål anmode Europa-Kommissionen om økonomisk støtte, og sådanne anmodninger vurderes i hvert enkelt tilfælde ud fra en behovsorienteret tilgang inden for den flerårige finansielle ramme for samarbejdet inden for denne aftale. 
            
            
               3.Bistanden forvaltes og ydes efter procedurer, der åbner mulighed for hurtige, fleksible og effektive indgreb. Europa-Kommissionen aflægger regelmæssigt rapport til AVS-EU-Udvalget for Samarbejde med henblik på Udviklingsfinansiering. 
            
            
               Artikel 3
            
            
               De kontraherende parter i aftalen, dvs. Europa-Kommissionen og AVS-sekretariatet, underrettes om den praktiske gennemførelse af artikel 68. 
            
            
               Artikel 4
            
            
               Bilag II, kapitel 3, i AVS-EU-partnerskabsaftalen anvendes i overensstemmelse med nærværende afgørelse.
            
            
               Artikel 5
            
            
               Nærværende afgørelse træder i kraft ved vedtagelsen. 
            
            
            
               Udfærdiget i […], den […].
            
            
               
                     På AVS-EU-Ambassadørudvalgets vegne
               
               
                     
               
               
                     Formand
               
            
         
         
            
                  
                     (1)
                  Aftale (EUT L 317 af 15.12.2000, s. 3) som ændret ved aftale undertegnet i Luxembourg den 25. juni 2005 (EUT L 209 af 11.8.2005, s. 27) og ved aftale undertegnet i Ouagadougou den 22. juni 2010 (EUT L 287 af 4.11.2010, s. 3).